Den norske sandvolleyballduoen vann begge setta mot den polske duoen Michal Bryl og Grzegorz Fiajalek.

– Det er heilt uverkeleg. Målet var å kvalifisere oss til turneringa. No har vi vunne ho, seier Christian Sørum til NRK etter premieseremonien.

Nordmennene vann det første settet 21–19 og det andre 21–17.

JUBEL: Anders Mol og Christian Sørum tok imot det synlege beviset på at dei hadde vunne den gjæve turneringa i Hamburg. Foto: Margret Helland

Rekordstor premie

Ikkje berre er det ein stor sportsleg prestasjon. Christian Sørum og Anders Mol vinn meir pengar enn dei nokon gong har gjort.

150.000 dollar i pengepremie er nesten 1,3 millionar norske kroner.

– Vi har fått mykje støtte frå foreldra våre. Desse pengane betyr mykje. No kan vi klare oss sjølve, seier Christian Sørum.

Anders Mol legg til at det er store legender i sandvolleyball som aldri har vunne så store summar.

Rørt pappa

Og på tribunen sat pappa Kåre og var heilt frå seg.

– Eg klarer ikkje å tenke. Eg er berre utruleg stolt. At dei klarer å vinne fire på rad ... Eg er berre rørt, utmatta og veldig glad, seier Kåre Mol til NRK.

Og legg til at han er mektig imponert over roa dei to nordmennene viste i finalen i Hamburg.

– Det verkar som dei er i ein klasse for seg sjølv akkurat no, seier Mol.

Dette var den fjerde strake turneringssigeren til Sørum og Mol – inkludert triumfen i EM.

– Gullkandidat i OL

Også ex-spelar Tarjei Skarlund tok fram superlativa etter den overbevisande sigeren i Tyskland.

– Det er så høgt nivå og det er så fantastisk å sjå gutane gjere dette. Det er ei ære å vere her og oppleve dette. Røysta mi er heilt oppbrukt. Dette er ein stor dag, seier Skarlund til NRK.

– Kva er det som gjer Mol og Sørum så gode?

– Alt. Dei er gode på alt. Alle fasane i spelet, seier Skarlund.

Som meiner den norske suksessduoen er ein gullkandidat i Tokyo-OL om to år.

Anders Mol og Christian Sørum i aksjon under semifinalen i Hamburg fredag. Foto: Georg Wendt / AP

– Heilt latterleg

Christian Sørum fortel at duoen har ofra mykje på vegen mot årets enorme sesong – det inkluderer både pengar og kjærastar.

– Og no losnar det endeleg for oss, smiler Sørum.

– Det er eigentleg heilt latterleg at vi som er berre 21–22 år skal klare å slå heile verdseliten. Men vi har trena mykje for dette. Og no har vi funne flyten, supplerer Anders Mol.

Og kjem med ei åtvaring til konkurrentane:

– Vi har meir potensial og kan bli betre for kvart år som kjem.

For historiebøkene

Etter den imponerande sigeren i Hamburg venta det også godord frå presidenten i volleyballforbundet, Eirik Sørdahl.

– Dette er ein dag for historiebøkene. Og ikkje minst er det imponerande at dei har vunne fire strake sigrar. Hugs at dei berre er tidleg i 20-åra. Anders og Christian kan dominere sporten i 10–12 år framover, seier Sørdahl til NRK.